Suomalaisista 72 prosenttia on sitä mieltä, että pienet palkankorotukset tai ei korotuksia ollenkaan on oikea linja tällä hetkellä.

IL:n teettämän kyselytutkimuksen mukaan suomalaiset hyväksyvät sen, jos palkankorotus jää pieneksi. PEKKA AHO

Taloustutkimus Oy kysyi Iltalehden toimeksiannosta, millä mielin suomalaiset ovat syksyn palkkaneuvottelujen suhteen. Kysyimme näin:

Useiden viime vuosien ajan työntekijöiden palkat ovat nousseet erittäin vähän tai ei lainkaan. Millaiseen ratkaisuun mielestäsi työmarkkinajärjestöjen tulisi päätyä syksyn palkkaneuvotteluissa?

Vastaajista 19 posenttia on sitä mieltä, että nyt tarvitaan tuntuvat, usean prosentin palkankorotukset kaikille työntekijöille.

Keskimääräistä selvästi enemmän tuntuvaa palkankorotusta halutaan työntekijöiksi itsensä katsovien joukoissa ja kuntien palveluksessa olevien ryhmässä. Reippaita palkankorotuksia kaipaavat keskimääräistä useammin myös vasemmistoliiton äänestäjiin kuuluvat.

Pienet, korkeintaan prosentin palkankorotukset kaikille työntekijöille kelpaavat 45 prosentille suomalaisista. Tämä ajatus viehättää keskimääräistä enemmän johtavassa asemassa olevia ja eläkeläisiä.

Kyselyymme vastanneista 27 prosenttia jatkaisi nollalinjalla. He valitsivat vaihtoehdon: Palkkoja ei ole syytä korottaa nykyisessä taloustilanteessa. Nollalinjan kannattajia löytyy keskimääräistä enemmän yrittäjien ja keskustaa äänestävien ryhmistä.

72 prosentin enemmistö

Yhteensä suomalaisista siis 72 prosenttia on sitä mieltä, että pienet palkankorotukset tai ei korotuksia ollenkaan, on oikea linja tällä hetkellä.

- Korkeintaan prosentin suuruiset palkankorotukset riittävät juuri ja juuri pitämään ostovoiman edes ennallaan, joten sellaisten vaatimista ei voi pitää kohtuuttomuutena tai huonona taloudenpitona, sanoo Taloustutkimuksesta tutkimuspäällikkö ja yhteiskuntatieteiden tohtori Juho Rahkonen.

- Suomalaisten solidaariseen ajattelutapaan sopii se, että palkankorotukset koskisivat kaikkia, ei vain joitakin tiettyjä ryhmiä. Jos palkat eivät nouse euron latia, inflaatio heikentää ostovoimaa eli käytännössä laskee palkkoja. Kriisitietoisuudesta ja kurinalaisuudesta kertoo kuitenkin se, että suuri enemmistö ei ole vaatimassa reippaita palkankorotuksia, vaikka he saisivat niiden ansiosta itsekin lisää voita leivän päälle.

Niitä, joiden mielestä palkkatasoa on syytä Suomessa alentaa, löytyi kyselyssä vain kaksi prosenttia. Seitsemän prosenttia vastaajista ei osannut ottaa asiaan kantaa.